- Զինվորական ծառայությունն, անշուշտ, ուղեկցվում է դժվարություններով: Ծառայելը տղամարդու գործ է: Դրանք առանձնահատուկ դժվարություններ են` որոշակի ռեժիմ, կարգապահություն և ուսուցման ողջ գործընթացը, որը միտված է մեր զինվորներին հայրենիքի լավագույն պաշտպան դարձնելուն: Ես գտնում եմ, որ այդ դժվարությունները արժանավայել կերպով հաղթահարելը ևս տղամարդու գործ է: Ուզում եմ թե´ ծնողներին, թե´ նորակոչիկներին ասել, որ բանակում ձեռք բերված կամային հատկանիշները չափազանց կարևոր են ոչ միայն զինվորական ծառայության ընթացքում, այլև հետագա կյանքում` ծառացած բոլոր դժվարությունները հաղթահարելու համար: Ես կուզեի, որ մեր երիտասարդների համար օրինակ ծառայեն իրենց պապերն ու հայրերը: Իմացեք` ձեր ավագ սերնդակիցներն ամեն ինչ անելու են, որ այն ոգին, որ գոյություն է ունեցել Արցախյան գոյապայքարի տարիներին, փոխանցեն ձեզ: Ի ուրախություն բոլորիս` ես մեկ անգամ ևս պետք է փաստեմ, որ բանակի մարտական ոգին բարձր է և օրըստօրե ավելի է ամրապնդվում: Մենք հպարտություն ենք ապրում, որ այն, ինչ արել ենք Արցախյան ազատամարտի ընթացքում, շարունակվում է այսօրվա զինվորի շնորհիվ: Այսօր ժամկետային զինծառայողները նվիրումով են անցկացնում իրենց ծառայությունը, և նրանց շնորհիվ է, որ կարող ենք առանց որևէ երրորդ ուժի, մարտական ոգու և զինվորի պատրաստության գերակայության, ուժերի հավասարակշռության շնորհիվ ապահովել մեր ժողովրդի խաղաղ արարումը: Ես կարծում եմ, որ այսօր էլ անհրաժեշտության դեպքում մենք պատրաստ ենք համաժողովրդական, համազգային բանակի վերածվելու: